Lligar sense fils\nSerendipity és el nom d'un programari creat per investigadors del MIT i que té per objectiu estendre alguns dels serveis de les xarxes socials als mòbils dotats de la tecnologia Bluetooth, dit altrament, es tractaria d'incorporar a aquestes xarxes l'anomenat Bluechat, que ve a ser una cosa com ara la detecció instantània de possibles persones candidates a parella, en el radi de cobertura limitat de la tecnologia Bluetooth i a través dels respectius mòbils, els quals intercanvien les preferències dels usuaris i els avisen si paga la pena fer la primera passa d'aproximació. El programari Serendipity possibilitaria que aquest intercanvi interactiu de dades es pogués fer a partir dels perfils dels usuaris de les xarxes socials i restringir -i assegurar- les primeres cites als amics dels amics i coses així. No hi ha dubta que el nom del programari està inspirat en el d'una pel·lícula, possiblement perquè si hagués fet servir aquest programa, el protagonista s'hauria pogut evitar les moltes truculències que ha de passar per a trobar la dona de la seva vida a la qual deixa anar sense demanar-li les seves dades després d'un encontre ocasional. Tanmateix no em puc estar de dir que la notícia m'ha recordat una primitiva forma de tecnologia que tenia el mateix objectiu que aquest programari i que sortia a la celebrada secció Celtiberia Show que tenia en Luis Carandell a la revista Triunfo. S'emprava a algunes discoteques de la meseta devers els anys 60 i 70 i es tractava d'una tarja -que el cambrer havia de dur a la destinatària- i que duia, en lletres majúscules, una inscripció com ara Sea Vd. discreta i en lletra sensiblement més petita e indique, con una ligera sonrisa, si es Vd. plan. Tret de casos extrems, el somriure estava assegurat, però no hi ha dades sobre el percentatge d'èxit que proporcionava aquesta tecnologia més primerenca, que indica la imaginació i sentit de l'humor dels implicats. Tampoc no en tenc de dades sobre l'èxit del Serendipity.\nMachine Makes a Monkey out of Man\nAquest és un dels titulars de diari que forma part de la història de la informàtica. El fet és que per a les eleccions presidencials americanes de l'any 1952, i per primera vegada a la història, una cadena de televisió americana, la CBS, va fer servir un ordinador -un UNIVAC- per calcular en directe i davant milions d'espectadors, una projecció del resultat de les eleccions a partir d'un simple 1% de vot escrutat.\nLa predicció va donar com a guanyador Eisenhower, la qual cosa anava contra tots els pronòstics. Finalment l'ordinador l'havia encertat, però mentre tant havia fet passar molta de pena als presentadors de la feta ja que es va penjar en viu i en directe. Diuen també les cròniques que varen haver de preparar una consola més televisiva que la que tenia l'ordinador de debò, ja que l'original no feia res visual i, per això, li varen posar les llums fent pampallugues que desprès varen esdevenir la imatge cinematogràfica habitual dels ordinadors. El primer UNIVAC havia estat entregat a l'Oficina Federal del Cens americana el trenta de març de l'any anterior, demà farà 53 anys. El programa de televisió va merèixer titulars ben diferents en els diaris de l'endemà i que van des del que encapçala aquest apunt, fins al més previsible Big Electronic Gadget Proves Machines Smarter Than Men. No sé si n'hi havia per tant, ni en un cas ni en l'altre. La foto està agafada d'aquí.\n22:38 - [ enllaç ]\nEl Financial Times una altra vegada\nHo vaig veure ahir (de coa d'ull: el meu veí de seient a l'avió el tenia), però avui El País reprodueix la portada del Financial Times d'ahir per mor del titular gros que diu que augmenten les crítiques de la Unió Europea a Aznar. Però, en negre una mica més amunt, un altre titular diu «Linguists speaks out for the world's dying tongues», és a dir que, per segon dia consecutiu el Financial Times dedica espais preferents a la diversitat lingüística. Avui em sap greu no estar subscrit a aquest diari per poder tenir accés al detall de la notícia.\n17:36 - [ enllaç ]\nSex, spam and Catalonia\nSegons el Financial Times de dia 25 de març (ahir) aquestes serien, avui per avui, les tres preocupacions principals de Paul Twomey, l'actual president de ICANN, és a dir la Internet Corporation for Assigned Names and Numbers, responsable d'assignar les adreces d'Internet i el sistema de noms de domini. Fet i fet, el títol de l'article és «Perquè Internet necessita trencar les barreres lingüístiques» i és per això que m'hi he fixat, i més avui, que he intervingut -a Barcelona- a la II Jornada de l'Associació Catalana de Terminologia amb una ponència titulada Termes, cultura i tecnologies de la informació. La relació de l'ICANN amb les tres qüestions de l'enunciat vendrien del costat de la creació dels dominis .xxx, .mail i .cat. Tanmateix, sembla que, d'acord amb les preocupacions bàsiques del diari que publica l'article, facilitar el comerç electrònic seria l'objectiu bàsic d'aquest trencament de les barreres lingüístiques. Sigui com sigui i per la raó que sigui, no deixa de ser un bon indici que el Financial Times se'n faci ressò de la vella reivindicació -que ara du camí de convertir-se en realitat- de tenir un domini propi .cat\n19:55 - [ enllaç ]\nL'estrès dels peixos i la puresa de les aigües\nSegons informa l'edició de març de la revista MIT Technology Review, laboratoris militars americans estan desenvolupant tècniques que permeten detectar de forma ben bé instantània la presència de determinades substàncies químiques a les aigües destinades al consum humà. Engabiats i convenientment dotats de sensors els peixos avisarien de la presència o augment de concentració de determinats productes tòxics per mor que els esmentats canvis provoquen alteracions a les seves constants vitals mesurables pels sensors de les gàbies.\nEls peixos en qüestió són de la mateixa família que els que habiten el llac farcit de prozac que hi ha a Texas (per a més detalls vegeu aquest apunt). Tanmateix, i en la mateixa vena nostàlgica d'aquests darrers dies, la notícia i la fotografia del pobres peixos engabiats que publica la revista, m'ha fet pensar en la cançó republicana de la guerra incivil espanyola La culpa la tiene el tomate, magníficament versionada per Quilapayún i que una de les seves estrofes deia una cosa com ara quina culpa en té el tomàquet, que està ben tranquil a la seva mata, de que vengui un f... de p..., el fiqui dins una llauna i l'envii cap a Caracas. La rima és en castellà, però vaja! La cançó també és coneguda amb el nom de «La yerba de los caminos» o «Que la tortilla se vuelva».\n16:25 - [ enllaç ]\nTecnologies de la informació i jocs malabars\nDiuen les cròniques que Claude Shannon, el creador de la Teoria de la Informació i, per consegüent, d'un dels conceptes més emblemàtics dels nostres temps com és el de bit, era un gran afeccionat als jocs malabars: feia anar amunt i avall boles i bitlles, i tampoc no s'estava de circular -a altes hores de la matinada- amb un monocicle pels passadissos dels laboratoris on feia feina. Per altra banda, el febrer del 1998, vaig poder comprovar personalment que també era afeccionat als jocs malabars Vint Cerf, considerat com un dels pares d'Internet per haver creat, juntament amb Bob Kahn, el protocol TCP/IP. Vint Cerf era a Mallorca per ser investit Doctor Honoris Causa per la UIB i, un d'aquells dies, varem anar a sopar al Celler de Can Amer a Inca. A l'entrada hi havia moltes taronges i en Vint en va agafar tres i les va fer ballar a l'aire, moment en el qual vaig agafar la meva càmera i vaig algunes fotografies, una de les quals és la que acompanya aquest apunt.\nVaig fer servir aquesta coincidència com a argument per a presentar -dijous passat- en Xavier de Blas i el seu Linuxshow als meus alumnes. I, de passada, justificar aquesta estranya relació entre informàtica i jocs malabars, que tan bé explota en Xavier, tot i que, segons em va confessar, ell desconeixia.\nPer cert, el dibuix de l'esquerra, fet per Graham P. Collins, està agafat d'aquí, una de les moltes necrològiques de Claude Shannon, que va morir el febrer del 2001. Si demanau al Google per Shannon i juggler trobareu moltíssimes webs amb informacions detallades sobre aquesta faceta d'un dels genis del segle XX. Per altra banda, Claude Shannon és l'objectiu d'un dels homenatges -on també s'ementa les seves afeccions- que hi ha a La Seducció de les Noves Tecnologies\n21:38 - [ enllaç ]\nEn Xavier de Blas ha estat fantàstic avui amb el seu Linuxshow. Crec que els molts alumnes que hi han assistit -la sala estava plena- s'ho han passat molt bé.\nXarxes socials contra l'spam\nDiuen aquí que algunes de les característiques de les xarxes socials -com Orkut- poden proporcionar una solució a un dels problemes del nostre temps com és la invasió de correus electrònics escombraries, i.e. l'spam. La idea sembla simple, tot allò que no vengui d'algú relacionat a través de la xarxa social amb el destinatari seria tractat com a spam, dit altrament, només deixaria passar correu electrònic de remitents que formassin part del circle d'amics, amics d'amics ..., del destinatari. La idea es de dos professors e la Universitat de Califònia a Los Angeles, també coneguda per les seves sigles UCLA. Tot i aquesta procedència, i sense haver llegit en profunditat l'article, no puc deixar de pensar que s'acosta bastant a una botillada. En qualsevol cas, sempre seria preferible a la idea de pagar que handeixat anar des de Microsoft.\n21:18 - [ enllaç ]\nUn poc més i no hi pens: demà -dijous, 18 de març- a les 14:00, a la Sala d'Actes de l'edifici Anselm Turmeda del Campus de la UIB, està previst que en Xavier de Blas presenti la seva conferència-espectacle Linuxshow. En Xavi de Blas, a més de malabarista, és professor de la Universitat Ramon Llull de Barcelona (i _no_ ho és d'informàtica). Tot i que l'activitat s'enmarca en el context de l'assignatura «Les seduccions de la tecnologia informàtica», tothom que vingui serà benvingut, mentre ho permeti la capacitat de la sala. Paga la pena.\n19:48 - [ enllaç ]\nMicrosoft i la localització del programari\nSegons informa CNET News Microsoft ha anunciat un pla que permetrà localitzar de forma més o menys automàtica el Windows XP i l'Office. Segons aquesta informació, Microsoft s'ha vist obligada a adoptar aquesta política degut a la pressió del programari obert el qual, com és ben sabut, no necessita ni de cap casta d'autorització ni de cap pla especial per ser localitzat, tasca assumida per organitzacions locals, formades essencialment per voluntaris, com seria el cas, per exemple, de Softcatalà per a les localitzacions a l'àmbit lingüístic català. En aquest punt cal recordar que no fa gaire anys, i amb arguments comercials, Microsoft va arribar a prohibir la traducció al català del seu programari. És obvi, per consegüent, que la resolució de Microsot dóna encara més raó a tots aquells que defensam el programari obert com a hàbitat natural de les llengües minoritzades. O sigui que si el programari obert no existís, ens l'hauríem d'inventar.\n18:07 - [ enllaç ]\nCastells a «La Vanguardia»\nDissabte passat, amb el títol «11-M», La Vanguardia publicava un article de Manuel Castells que acaba amb aquesta eloqüent, oportuna i lúcida afirmació:\nLa responsabilidad informativa, la claridad analítica, la serenidad de\nánimo y la determinación en la defensa de nuestras vidas y nuestra\nforma de vida son armas esenciales en esa lucha contra el terror global\nen la que, sin quererlo y sin debatirlo, nos encontramos ahora.\nDoncs això. N'Araceli ha estat qui m'ha fer arribar aquest article.\nPer cert, sembla que l'avaria-incidència comença a estar solventada. Escric això amb els dits creuats.\nJust ara el "Departamento Técnico Superior" m'acaba de reconèixer que els servidors americans d'adsl de Terra i Telefònica estan avariats des del passat dijous i que des d'aleshores estan intentant arreglar l'avaria. Quan m'he queixat que no m'ho haguessin dit el dissabte quan vaig telefonar -al mateix telèfon 902357000- m'han dit que a ells no els constava la meva telefonada, que amb ells -els superiors- no hi havia parlat, així que ja ho sabeu: demanau per parlar emb els superiors ja que, altrament, no queda constància de la telefonada.\nInoportuna aquesta "avaria"\n15:05 - [ enllaç ]\nTres dies després de l'11-M (II)\nNo he pogut penjar el crespó negre fins el diumenge 14. A partir de les dues he començat a tornar poder accedir amb més o menys normalitat al meu bloc a través de la connexió adls, un accés que he hagut de fer -des del dijous 11 a la tarda- per vies alternatives (mòdems i d'altres que eviten els servidors Rima de Telefónica). Les facilitats del Blogger han fet possible un canvi de data i posar aquest apunt amb el crespó també amb data de dijous, és a dir, aquí.\nP.S.: En Miguel Colom m'acaba de dir que ell tampoc no ha pogut accedir a aquest bloc via mòdem, però deduesc que ho ha intentat amb una connexió de Telefònica, cosa que jo no vaig fer, ja que vaig fer servir un proveïdor d'acés diferent. També m'explica que, per tal d'evitar les limitacions del filtre que ha estat actuant aquests dies, un mecanisme possible seria cercar al Google i mirar la darrera còpia guardada (caché) que tenen. Així ho ha pogut veure. En Miguel és un antic alumne meu de la UIB. Un bon alumne, per cert, sempre mol incisiu en les seves observacions.\n16:49 - [ enllaç ]\nMés sobre la «fallada» de l'adsl de Timofònica\nAquí trobareu encara més detalls sobre la fallada de l'adsl de Timofònica. Ben lluny de ser casual, sembla estar provocada. La censura -en una de les seves formes més barroeres- també arriba a Internet. Ara més que mai queda clara la perversitat dels monopolis. Sort que no havien previst la potència dels missatges de telefonia mòbil i no han pogut evitar els seu ús per convocar les concentracions i cacerolades d'avui. En el moment d'escriure això, aquesta web encara està sotmesa a la «incidència» de timofònica.\n23:28 - [ enllaç ]\nDos afegitons del dia\n1. Editorial de Vilaweb\nHo podria haver dit més fort, però no més clar. Llegiu-lo i feu-lo circular abans que tanquin Vilaweb, abans que ens tanquin a tots.\nAquest és, per altra banda un bon moment per reconèixer i agraïr el magnífic seguiment que fa Vilaweb de l'11-M. Gràcies.\n2. Fallada generalitzada de l'ADSL de Timofònica\nEm pensava ser l'únic, però no: aquí trobareu els detalls del que està passant. És clar que només podreu llegir això si no feu servir adsl de timofònica com a via d'accés a Internet. Aviseu els vostres amic, coneguts i saludats que emprin aquest proveïdor. Els correus electrònics també es perden en un forat negre. Jo mateix m'he hagut de connectar via módem per poder escriure això. Molts no ho podran saber a temps però, si més no, quedarà a benefici d'inventari.\n17:50 - [ enllaç ]\n«I aquell que millor ha sabut imitar la guineu, és el que se n'ha sortit més bé.\nPerò cal saber acolorir bé aquesta natura i ser un gran simulador i dissimulador:\nsón tan simples els homes, i se supediten tant a les necessitats presents, que\naquell que enganya sempre trobarà qui es deixi enganyar.»\n10:47 - [ enllaç ]\nTres dies després de l'11-M\nNo he pogut penjar el crespó negre fins el diumenge 14. A partir de les dues he començat a tornar poder accedir amb més o menys normalitat al meu bloc a través de la connexió adls, un accés que he hagut de fer -des del dijous 11 a la tarda- per vies alternatives (mòdems i d'altres que eviten els servidors Rima de Telefónica). Les facilitats del Blogger ha fet possible el canvi de data i posar el crespó amb data de dijous. Apunts posteriors a aquest -encara que publicats anteriorment- donen alguns detalls d'aquesta «incidència» de l'adsl.\n16:36 - [ enllaç ]\nPer tal de no obrir el seu codi, sembla que Microsoft està ben disposada fins i tot a regalar-lo. Una de les notícies del dia, segons CNET, seria que dues oficines de la Marina dels Estats Units, han advertit als seus empleats que han de retornar les còpies de l'Office que Microsoft els ha fet arribar de forma gratuïta, atès que la seva acceptació pot violar les regulacions ètiques governamentals. Així, hem pogut saber que ja fa un temps que Microsoft envia a determinats sectors corporatius i governamentals els seus paquets ofimàtics de forma gratuïta. Segons fonts de Microsoft, ho fan per fer conèixer a quanta més gent millor les meravelles que poden fer amb el seu programari, unes meravelles que, per cert, només poden fer servir estrictament per la seva feina.\nQualsevol cosa per parar la irresistible ascensió del programari lliure, tot i que, cal insistir, no és sinònim de gratuït, com és el cas d'aquests paquets de l'Office de Microsoft que tot i ser gratuïts (en aparença) no tenen res d'obert. Els trojans varen aprendre ja fa molta d'estona que fins i tot dels cavalls regalats convé mirar el barram.\nPer cert, segons la Wikipedia, avui fa anys (128) que Bell va aconseguir fer la seva primera telefonada. Dit altrament, avui fa 128 anys que va aconseguir consumar el plagi dels dissenys d'Antonio Meucci.\n17:59 - [ enllaç ]\nFa poc més de mig any que Panasonic va anunciar que posava a la venda un model de bicicleta equipat amb un sistema GPS i ara la policia d'Holanda, el pais de les bicicletes, acaba d'anunciar que posarà en els carrers bicicletes-trampa amb un GPS camuflat per tal d'intentar aturar l'actual onada de robatoris d'aquestes màquines que pateix aquell país, especialment Amsterdam, on diuen les estadístiques que cada any hi ha entre 80.000 i 150.000 robatoris de bicicletes. Tanmateix aquestes estadístiques també diuen que a Holanda hi ha més bicicletes que gent, la qual cosa voldria dir que n'hi ha més de 16 milions. Tot indica que, amb aquesta iniciativa, busquen els lladres professionals, responsables del 40 per cent d'aquests robatoris. Devers un 30 per cent seria obra de lladres ocasionals que en manlleven una quan es troben la seva foradada o, simplement, de gats que van s'equivoquen de bicicleta.\nPer cert, a la plana web de la referència de més amunt, jo també entenc només la foto, la història de les bicicletes amb GPS (i un motoret) de Panasonic, l'he treta d'aquí ;-))))\nPer d'aquí a unes hores està previst l'acte de presentació a Palma de la versió 1.1 de l'OpenOffice en català, obra de SoftCatalà. La cosa serà a les 19 de demà dimecres dia 10 a l'Estudi General Lul·lià. A la festa, organitzada des de la UIB, també s'hi ha afegit el Consell de Mallorca a través del seu Conseller de Presidència. Quedau convidades i convidats.\n23:07 - [ enllaç ]\nEl primer codi binari\nA l'esquerra hi ha la clau del que sembla haver estat el primer codi binari que ha existit. És degut al senyor de la dreta, és a dir, a Sir Francis Bacon (1561-1626), el qual va descriure aquest codi en un llibre titulat «The Proficency and the Advancement of Learning», publicat el 1605, i que tractava sobre la millora de la condició humana, a través de l'educació, la filosofia i la innovació científica, una posició que és durament criticada per Neil Postman a «Technopoly». El codi de Sir Francis té dues característiques ben notables: la primera que és binari i, la segona, que és de llargada constant, cinc, la qual cosa com ell conta molt bé en el seu llibre li permet fer 32 combinacions diferents.\nL'experiència de Sir Francis en l'ús de tècniques de xifratge el van fer jugar, juntament amb el seu germà Anthony, un paper essencial en la creació del servei secret britànic. Aquest sigui tal vegada un dels aspectes menys coneguts de la polifacètica personalitat de Sir Francis.\n13:03 - [ enllaç ]\nDe cara a la jornada de reflexió\nJoe Armstrong de Tennessee va patentar l'any 2000 aquesta interessant màquina. L'objectiu de la invenció queda ben descrit en el llarg títol de la patent: Aparell d'entreteniment, operat per l'usuari, per a donar coces a les natges de l'usuari. Sembla que també val a Amèrica allò que deim per aquí que «tot distreu». Tanmateix, i vistes com estan les coses, podria ser una màquina ben útil per ajudar a reflexionar el seu vot a molta de gent, tasca que se suposa haurem de fer tots el proper dissabte. I, de ben segur, n'hi haurà molts que convindria que la seguissin fent servir de forma continuada i terapèutica a partir del dilluns dia 15.\nAquí hi ha la resta dels detalls de la patent. En qualsevol cas, el dibuix és, per ell mateix, un planell autocontingut per si algú se'n vol fer una de casolana. I és que no tinc constància que s'hagi comercialitzat. De tota manera, aquí n'hi ha una de ben detallada, tot i que no sembla que sigui operada per l'usuari i, a més, és anterior a la de la patent.\nHe demanat al Google per «ass-kicker» i m'ha tornat 17.900 respostes. Ben mirat, aquest no és un nombre que faci gaire llarg.\n22:30 - [ enllaç ]\nL'obtusa visió dels monolingües\nAquesta és la versió catalana del missatge codificat que, aparentment, duia en un DVD la nau Spirit en el seu viatge a Mart.\nBen mirat, no entenc la necessitat de codificar un missatge que, de fet ja està codificat en un codi anomenat anglès, el qual no té perquè ser universal, més enllà del planeta Terra. Posats a fer, i si el que es tractava era de facilitar la comunicació, potser hauria estat més adient llevar -i no afegir- un nivell de dificultat. Tanmateix, això haurà servit per a jugar una miqueta i provocar que les persones més interessades, vagin a aquesta web on podran trobar un decodificador per aquest codi i desxifrar el missatge. No sé si paga la pena.\nEn qualsevol cas, tot indica que el missatge original no és per als possibles marcians, sinó que es tracta d'un desafiament per a les persones terrestres interessades en aquests jocs de xifrar i desxifrar informació. Ja ho val.\n12:01 - [ enllaç ]\nTot predicant la veritat\nDijous passat, dia 26, coincidint amb una impressionant nevada, vaig anar -amb en Ricardo- a la Jornada sobre el Programari lliure i l'mpresa organitzada pel Telecentre i l'Ajuntament de Sant Bartomeu del Grau i a les quals estàvem convidats a presentar sengles ponències. Va quedar clar, en el decurs de la Jornada, celebrada durant tot el divendres 27, que hi ha més veritats que la nostra, encara que totes les altres són mentida ;-))))\nUna experiència ben interessant aquesta del Telecentre de San Bartomeu del Grau i, per cert, magnífica, l'hospitalitat de tothom per allà, molt especialment l'alcalde Miquel Colomer, de la seva dona, na Judit, i la de la responsable del Telecentre, na Laura Megias. Particularment remarcable el fet que en Miquel deu ser un dels pocs alcaldes -sinó és l'únic- que sap que existeix una cosa anomenada port 22 i, sobre tot, per a què serveix. Dit altrament, tot indica que coneixen bé la veritat i que no cal que ningú els hi expliqui. En qualsevol cas, gràcies.\nPer cert, aquí trobareu més fotografies de la feta, totes elles de la càmera d'en Ricardo.\n16:29 - [ enllaç ]


La ruta que passa per Birba | Galletas Birba\nEl passat mes de juny, Galetes Birba va tenir l’ocasió de participar en el programa d’emissió online “País en ruta”, un magazín que es dedica a recórrer pobles de Catalunya per donar a conèixer la riquesa del territori.\nEn aquesta emissió, el programa es va centrar en el poble de Sant Joan de les Abadesses, i es va parlar sobre propostes culturals, activitats d’oci i gastronomia.\nBirba, amb el segell de Girona Excel·lent, un segell de qualitat que atorga la Diputació de Girona juntament amb la Cambra de Comerç per promoure els productors de les comarques de Girona, va formar part d’aquesta emissió amb una entrevista a Esther Puig, la nostra responsable de Qualitat, per la proximitat de Camprodon amb aquest poble.\nEntrevista completa d’Esther Puig, responsable de Qualitat\nDurant l’entrevista es va parlar sobre el procés artesanal que utilitza Birba des dels seus inicis i els ingredients naturals que usa, i sobre com es potencien els productors de la zona, i es va fer un especial èmfasi en la preocupació dels consumidors pels productes sense sucre, a la qual Birba dona resposta mitjançant la gamma Nuria (Xocolata sense sucre i Amb prunes 0% sucres afegits).\nSi voleu veure el programa complet, ho podeu fer a través del següent enllaç:\nTags: catalunyaceliacos catalunyaGaletes Birbaingredients naturalsoli de palmaproductes sense sucressense sucre


És el projecte personal d'un dels xefs coneguts i reconeguts del nostre país, Nandu Jubany. Se'ns dubte, tota una experiència menjar-hi, i els elogis a l'establiment i als plats que s'hi serveixen arriben de totes bandes. El lloc és preciós i encantador, i el menjar... què us en podem dir? Creativitat i passió desbordants, bevent de la tradició però al mateix temps jugant-hi fins a límits inimaginables. Si sou sibarites no us podeu perdonar no haver reservat encara taula.\nEscrit per Xavier Amat divendres 22 d’agost 2014\nMenú: 56 € - 98 €. Carta: 70 €.


Orienta't: Les noves professions\nLes professions del futur: de què treballarem l' any 2020?\nBrokers de talent, tecnoagricultors, holografistes ... Un canvi en el panorama de les professions per als propers anys ... El futur està arribant. I, per poder-lo assolir amb èxit, és interessant indagar en les professions que donaran respostes a les necessitats organitzacionals, ecològiques, productives i tecnològiques del segle XXI.\nUniversitats europees com la d' Oxford, a través de l' School of Social Sciences, o la de Barcelona estan investigant els canvis en el món laboral a partir del canvi tecnològic, les tendències ecològiques i les noves formes de relació de de les empreses amb els governs i les comunitats. Vegem, a continuació, un possible panorama de les professions del futur.\nProfessions de negocis i recursos humans\nBroker del talent: Administrarà i vendrà talent. Aquest professional identificarà les capacitats adquirides pels treballadors i les comercialitzarà en organitzacions a escala global.\nCollective Intelligence Office: Serà responsable de gestionar el coneixement de l'organització, i l'encarregat de potenciar i maximitzar el capital humà i les seves competències.\nGerent de Benestar: Serà un directiu especialitzat en proveir i implementar plans de beneficis per millorar la salut laboral i l'equilibri de treball / vida personal dels membres d'una organització.\nAgility Consultant: Serà un consultor de simplicitat i agilitat en els negocis. Ajudarà a les organitzacions a racionalitzar els processos, la tecnologia, les seves estratègies i les eines de màrqueting.\nProfessions d'ecologia i responsabilitat social\nSustainability Manager: Serà el director encarregat de vetllar per les bones pràctiques de la companyia en relació a la cura del medi ambient i els vincles amb governs i comunitats. Entre les seves responsabilitats, hi haurà la prevenció de fraus i l'elaboració de programes de gestió de crisi, per enfrontar contingències com catàstrofes naturals.\nRecicladors Ambientals: La necessitat de preservar recursos naturals impulsarà l'aparició de nous especialistes del reciclatge. Aquests s'encarregaran de reconvertir els residus tòxics en matèries primeres per a la producció o en noves fonts d'energia no contaminants.\nData Ecologist: Brindarà dades a organitzacions públiques i privades sobre l'evolució d'indicadors ecològics i ambientals.\nBioinformàtic: Serà un especialista en biotecnologia i informàtica que treballarà en el desenvolupament de tractaments mèdics.\nGeomicrobiòleg: Tindrà formació en geologia, ciències ambientals i microbiologia, per treballar en la creació de microorganismes que ajuden en les tècniques mèdiques del futur i en l'eliminació de la pol·lució.\nNanometge: Seran metges amb formació en nanotecnologia, per al desenvolupament i operació de dispositius per a la cura de la salut.\nProductor d'aliments orgànics: Empresari i agricultor que dominarà tant les tècniques genètiques com les comercials. Aquest perfil sorgirà per l'alta demanda de productes ecològics.\nTecnoagricultors: Utilitzaran robots per a la sembra, el tractament químic i la recol·lecció dels cultius. Empraran equips de reg intel·ligent que adequaran la humitat a les necessitats dels vegetals i disposaran d'ordinadors connectats a grans xarxes d'informació agrícola\nAqüicultors: Manejaran "plantacions submergides", on conrearan i criaran diferents espècies d'animals i vegetals per al consum. Seran especialistes en biologia marina i genètica. Actualment, ja treballen amb mol·luscs i algues en recintes controlats.\nProfessions de tecnologia i entreteniments\nDissenyador de videojocs: Els videojocs ja són una de les indústries més poderoses del món de l'entreteniment, amb vendes per 10.000 milions de dòlars anuals només als Estats Units. I aquesta tendència seguirà ferma, creant milers de llocs de treball de dissenyadors.\nConnectors: Seran especialistes en empalmar fibres òptiques.\nTelecomunicòlegs: Seran els especialistes que gestionaran la interconnexió massiva d'ordinadors i sistemes electrònics a través de xarxes de telecomunicacions com Internet. En aquesta professió hi haurà tant tècnics com creatius.\nHolografistes: Especialistes en la creació d'animacions i espectacles mitjançant l'holografia, que permet crear objectes i escenaris tridimensionals, gràcies a la tècnica del làser.\nEn definitiva, el futur ja el tenim aquí. I amb ell vénen noves indústries, nous negocis i noves professions per a exercir en un mercat laboral cada vegada més competitiu i global.\nCal destacar també el fet de què no només caldrà estar preparat acadèmicament i amb diverses titulacions, sinó que també s’ hauran de tenir ben desenvolupades altres competències com ens explica el següent vídeo. Una de les més importants serà la competència digital.\n4t ESO Agricultura Biotecnologia Medi ambient Orientació\nEtiquetes de comentaris: 4t ESO Agricultura Biotecnologia Medi ambient Orientació


Si ens busquen porta a porta, respondrem colze a colze (Comunicat davant la noticia de l’empresonament del nostre company) | TorturesQuatreCamins2004\nAvui, 30 d’octubre de 2015, les persones detingudes en l’aparatosa operació policial contra el moviment llibertari, suposadament continuadora de la ja famosa Operació Pandora, han passat a disposició judicial. Totes elles es troben en llibertat amb càrrecs, excepte un company al que li apliquen presó preventiva. Sense oblidar a ninguna de les persones detingudes en aquet procés o d’altres similars, en nom de les assemblees signants d’aquet comunicat voldriem fer menció precisament a aquet empresonament, ja que el company afectat és militant de les nostres organitzacions.\nDes d’Acció Llibertària de Sants ens agradaria remarcar que la persecució ideològica es fruit de l’activitat política. En aquest sentit, el nostre colectiu defensa obertament la participació política a nivell barrial, mitjançant la creació y propagació del espais antiautoritaris; la propaganda y difusió de les idees anarquistes; i la formació teòrica i pràctica en tots els aspectes de la nostra vida que ens porten a ser persones més lliures i autónomes. Es per la pràctica d’aquests valors pel que han detingut al nostre company, i precisament aquesta és la raó de que interpretem el seu empresonament com un atac a tots els integrants del nostre col·lectiu.\nEn la mateixa linia, desde la CNT-AIT de Barcelona voldriem destacar la intencionalitat destructiva d’aquets cops cap als col·lectius, organitzacions i grups llibertaris. Més enllà del simple càstig a individuus concrets, ja de per si despreciable, la repressió tracta d’afectar-nos com moviment. En el nostre cas concret, el company empresonat és l’actual Secretari d’Organització del nostre sindicat, un militant altament compromés amb els diferents conflictes laborals en els que estem immersos, així com el delegat de la secció sindical en la seva empresa. En definitiva es tracta d’un treballador solidari, una persona que aporta a la nostra organització un incalculable treball en la defensa de la dignitat de la classe treballadora.\nDes d’ambdues organitzacions hem decidit fer pública la nostra determinació en la lluita per la llibertat de tots els presos anarquistes, asumint a més a més la detenció del nostre company com si fos la de qualsevol de nosaltres. No esperem clemencia ni humanitat de l’aparell estatal que el manté empresonat. Som plenament conscients que la suma de les nostres condicions de classe i la nostra activitat política ens situa com a objectiu a derribar. No obstant, acceptem el nostre paper, no reneguem d’ell, i per suposat mai deixarem de fer el que fem. Preferim mil cops la lluita per la llibertat que la tranquilitat d’una vida d’obediència.\nAcció Llibertària de Sants, CNT-AIT de Barcelona.\nDirección de Quique, anarquista encarcelado en operación Pandora II


Fajitas, menjar tex-mex fàcil i divertit | Gastronosfera\nInici > Propostes Gastronòmiques > Fajitas, menjar tex-mex fàcil i divertit\nFajitas, menjar tex-mex fàcil i divertit\nEl menjar mejicà està de moda, i ara que tots fem guacamole a casa, per què no ens animem també a preparar les fàcils i divertides fajitas?\nTacos, guacamole, quesadillas, burritos... la cuina mexicana més popular, de carrer, ens ofereix múltiples possibilitats per preparar àpats diferents i divertits. Algunes d'aquestes receptes, com el guacamole, han tingut un èxit brutal al nostre país i segurament són poques les cases on no n'hagin preparat algun dia o no n'hagin comprat de fet.\nLa resta de preparacions que hem esmentat tenen en comú que es serveixen sobre la base d'una tortilla, petita en el cas dels tacos, més gran en la resta, cosa que permet menjar amb les mans, sense coberts, i les fa ideals per a àpats més informals.\nI encara hi ha una altra preparació sobre tortilla que no és pròpiament mexicana, sinó fruit del mestissatge d'aquesta cuina amb la del sud dels estats units, l'anomenada cuina tex-mex: són les fajitas, a base de carn rostida servida sobre una tortilla acompanyada d'una salsa (que sovint és guacamole) més una guarnició fresca d'hortalisses crues per refrescar la mossegada, generalment l'anomenat pico de gallo.\nLes fajitas es poden fer de carn de vedella, segurament la més comuna al principi perquè l'estat de Texas on van néixer n'és ple, però ara són gairebé més populars amb pollastre o amb carn de porc, tot i que també se'n fan fins i tot amb gambes. Podem rostir la carn expressament o fins i tot fer fajitas d'aprofitament si ens ha quedat rostit, pollastre a l'ast o carn a la brasa.\nA més de guacamole, també s'hi poden posar altres salses, com de iogurt o crema agra, i ingredients com el formatge, i està clar que no pot faltar-hi el punt picant que li podem posar directament al guacamole, al pico de gallo o amb la salsa que més ens agradi, per exemple, unes gotes de Tabasco.\nActualment trobem a la majoria de botigues d'alimentació tortillas de blat de moro (les originals) o de blat, però no costen de fer a casa, com també podem comprar el guacamole fet però està clar que serà més del nostre gust si ens el fem nosaltres.\nPer això, us oferim receptes per fer les tortillas, el guacamole, el pico de gallo i un farcit de pollastre amb el qual preparar unes delicioses fajitas per gaudir-ne en companyia.\nPer preparar tortillas necessitarem\n250 g de farina normal de blat\n50 ml d'oli suau (d'oliva o de girasol)\n120 ml d'aigua calenta\nPassem pel sedàs la farina perquè no quedin grumolls i la posem en un bol, hi afegim l'oli i barregem bé. Hi anem afegint l'aigua calenta a mesura que es vagi integrant mentre remenem amb una cullera, i després acabem d'amassar amb la mà fins a obtenir una massa homogènia amb la qual puguem fer una bola. La tapem i deixem reposar mitja horeta.\nDividim la massa en vuit porcions i sobre una superfície lleugerament enfarinada les anem estirant primer amb les mans i després amb un corró, fins que ens quedin ben fines i rodones. A Mèxic és molt habitual tenir a casa una tortillera, un estri semblant a una biquinera, sobre la qual posem la bola de massa, tanquem i queda tortilla perfectament rodona i del gruix just. Es poden comprar per menys de 20 euros.\nEscalfem una paella antiadherent sense greix o només lleugerament engrassada i hi posem la tortilla. Quan comenci a inflar-se i a formar-se bombolles a la superfície, la girem i la fem uns segons més per l'altra banda. Repetim l'operació fins a tenir totes les tortillas cuites.\nLes reservem cobertes amb un drap perquè es mantinguin calentes i mirem de consumir-les de seguida. Perquè aguantin més temps, les podem cobrir amb un drap humitejat amb aigua calenta.\nA Mèxic les guarden en un escalfador, una mena de bossa de roba de forma rodona feta amb materials que mantenen l'escalfor. Són fàcils de trobar online i es poden adquirir per menys de deu euros.\nPodem veure molt ben explicats tots els passos per elaborar tortillas en aquest vídeo.\nLa recepta del guacamole és molt coneguda, però si encara no n'heu preparat, amb aquest vídeo de Gastronosfera n'aprendreu de seguida.\nEl pico de gallo s'utilitza tant com a salsa, acompanyament o guarnició en diversos plats i aporta un toc fresc a tacos i altres preparacions mexicanes.\n3 tomàquets madurs de carn ferma\nopcional: 1 bitxo fresc (chile serrano, jalapeño...)\nTraiem les llavors (i la pell, si el volem fer més fi) del tomàquet i el piquem a brunoise, a dauets petits, i fem el mateix amb la ceba i el bitxo, si n'hi posem. Piquem també el coriandre i ho barregem tot en un bol, salpebrem i hi afegim el suc de les llimes.\n2 pits de pollastre nets\npebre vermell, comí i all en pols\nguacamole i pico de gallo\npicant al gust\nTallem les verdures a la juliana i les posem a sofregir en una paella amb oli; quan comenci a transparentar la ceba i els pebrots hagin perdut duresa, hi afegim el pollastre tallat a tires, salpebrem i deixem coure uns cinc minuts.\nHi afegim les espècies, hi expremem la mitja llima o llimona i hi afegim una mica d'aigua, remenant bé perquè s'integrin tots els elements, i deixem reduir el líquid.\nServim sobre cada tortilla una ració de pollastre amb verdures, a sobre una bona cullerada de guacamole, una cullerada de pico de gallo i salsa picant, si s'escau.


Mollerussa debat el voluntariat actiu del segle XXI - VilaWeb\nMollerussa debat el voluntariat actiu del segle XXI\nEl CSM activarà una web de projectes al desembre\nProp de 125 persones van assistir el dissabte, 7, a la II Trobada de Voluntariat que es va fer a l’Espai Cultural dels Canals d’Urgell (ECCU) sota el títol “El Voluntariat actiu al segle XXI”, promogut pel Consell Social de Mollerussa (CSM) i l’Ajuntament de la capital del Pla d’Urgell.\nLa jornada va ser inaugurada per l’alcalde de Mollerussa, Marc Solsona, que va fer una referència al 1985, quan l’ONU va proclamar el dia 5 de desembre com a Dia Internacional del Voluntariat i com des d’aleshores, el fenomen del voluntariat no ha parat de créixer amb diferents manifestacions. També va agrair la bona tasca feta des del Consell Social que duu a terme diferents eixos de treball encaminats a millorar la vida del conjunt de la ciutadania, com pot ser el foment del voluntariat, el treball en xarxa… Solsona va acabar la seva intervenció dient que “Mollerussa té ànima de voluntariat i ànima social”.\nLes diferents intervencions van anar dirigides a aprofundir sobre quin és actualment el sentit que té la tasca del voluntariat dins la nostra societat. La ponència inaugural va anar a càrrec de Josep M. Canyelles expert en responsabilitat social corporativa (SRC), que va reflexionar sobre “El voluntariat creant valors per a les persones i la societat”.\nLa jornada va servir, també, per presentar la pàgina web realitzada pel CSM que pretén donar a conèixer els diferents projectes de voluntariat que es desenvolupen a la ciutat i que entrarà en funcionament a partir del dia 1 de desembre.\nEls joves voluntaris van tenir un paper destacat ja que van ser els protagonistes de donar a conèixer diferents projectes que s’han dut a terme a la ciutat com és el camp de treball Coopera, el projecte “Dina en companyia”, que porta a terme la Fundació Catalunya-La Pedrera, o el projecte “Tot treballant pel bé comú”, que van presentar conjuntament alumnes de l’institut Terres de Ponent i residents de la Llar Terres de Ponent, ambdós de Mollerussa. També hi van participar algunes de les persones receptores de l’acció voluntària la qual cosa va contribuir a enriquir la taula d’experiències.\nConsell Social de Mollerussa


Cuando la cigüeña se equivoca – Associació ASTEROIDE-B612\nUn llibre de Lola Sinisterra ()\n“Autobiografia escrita en primera persona, en la que el lector podrà aproximar-se a com és la realitat d’un menor tutelat pel sistema de protecció a la infància. Aquesta realitat, a través de la meva experiència de vida en els diversos centres i la família d’acollida.\nLa primera part és la visió d’haver estat sota la supervisió i tutela de la DGAIA durant 15 anys, la segona pretén esdevenir una eïna per a tots aquells professionals de l’àmbit social en general, i de la infància en situació de risc en concret. Avui, sent treballadora social distingeixo i aprecio diferents punts de vista que també remarco a través del relat i que m’agradaria compartir, per així d’aquesta manera les aportacions realitzades puguin arribar a millorar algun dels aspectes matitzats en el llibre.”\nSi esteu interessats en el llibre el podeu adquirir demanant-lo al següent formulari, i us respondrem de manera quasi immediata. El preu de cada exemplar és de 15 € despeses d’enviament incloses.\nUs enviarem les dades per al pagament.\nEn compliment del que disposa la normativa vigent en matèria de protecció de dades personals, el Reglament (UE) 2016/679 de 27 d‘abril de 2016 (RGPD), la Llei Orgànica 15/1999 de 13 de desembre (LOPD) i el Reial Decret 1720/2007 de desenvolupament de la LOPD, l’informem que les seves dades estan en els nostres fitxers amb l’únic objectiu de gestionar la compra i enviament del llibre. Així mateix, l’informem que té dret a sol·licitar l’accés, rectificació, portabilitat i supressió de les seves dades i la limitació i oposició al seu tractament dirigint-se a Associació Asteroide B-612, amb domicili al Carrer Narcís de Monturiol 169, 08902 L’Hospitalet de Llobregat (Barcelona), o enviant un correu electrònic a protecciodades@asteroide-b612.org, junt amb una fotocòpia del seu DNI o document anàleg, indicant el tipus de dret que vol exercir (d’accés, rectificació, supressió, oposició, limitació del tractament i/o portabilitat de les dades). Té igualment dret a retirar el consentiment prestat en qualsevol moment. La retirada del consentiment no afectarà a la licitud del tractament efectuat abans de la retirada del mateix. *


El 15 de setembre és la data fixada per reobrir les instal•lacions del Parc Arqueològic Mines de Gavà i el Museu de Gavà - Llobregat Digital\nEl 15 de setembre és la data fixada per reobrir les instal•lacions del Parc Arqueològic Mines de Gavà i el Museu de Gavà\nDimarts, 7 de setembre de 2021 - 12:00h\nEs faran horaris especials almenys fins el 31 de desembre.\nEn principi només s’obriran les instal•lacions per fer visites lliures, però no es podran oferir visites tallers i activitats incloses a l’oferta de serveis ni als escolars ni a la ciutadania. Així la visita al Museu serà lliure per veure les exposicions permanent i temporals.\nPel que fa al Parc es podrà fer una visita lliure de l’exposició permanent on tots els espais permeten fer la visita d’una manera segura i confortable (mina didàctica, sala d’interactius, etc.).\nPer raons sanitàries és obligatori l’ús de mascareta (preferentment tipus ffp2), mantenir la distància interpersonal de seguretat d’1,5 m, i seguir les indicacions del personal o guia en tot moment.\nEntre l’oferta cultural i patrimonial que s’oferirà estan les visites guiades del Refugi antiaeri, Castell d’Eramprunyà i Vil•la romana de Can Valls.\nEls horaris fins al desembre són aquests, Horari del Museu de Gavà, de dimarts a divendres de 10 a 14 i de 16 a 19 h; dissabtes d’11 a 14 i de 16 a 19 h; diumenges i festius d’11 a 14 h. Parc Arqueològic Mines de Gavà*: Dijous i divendres de 10 a 14.30 h; dissabtes de 10 a 18.45 h; diumenges i festius de 10 a 14.30 h.


rba salut i gestió: 155 motius per perdre l’Agència Europea del Medicament\n155 motius per perdre l’Agència Europea del Medicament\nLa candidatura de Barcelona cau en primera ronda de les votacions\nLa imatge horrorosa de la política espanyola, que està envoltada per una profunda atmosfera de corrupció, una acció policial que supera els límits del permès en els estats democràtics, i la inestabilitat política derivada de dissoldre per “l’article 21” el Parlament de Catalunya i cessar pel mateix article al govern de la Generalitat, són motius suficients per que els països europeus hagin perdut la confiança en la que tècnicament era la millor candidatura per albergar la seu de l’EMA.\nAllò que el president del govern espanyol Mariano Rajoy defineix com “restablecer el orden constitucional en Cataluyna” mitjançant l'aplicació de l'article 155 de la Constitució, està en la base de la derrota de la candidatura de Barcelona per esdevenir seu de l’EMA quan a l’any 2019 l’Agència Europea del Medicament hagi d’abandonar, a causa del Brexit, la seva seu londinenca. Aquesta manera de “restablecer el orden constitucional” basada en al violència policial, en l’acció de la justícia per resoldre problemes polítics, empresonar persones per la seva ideologia, dissoldre un Parlament escollit democràticament, i cessar un govern entre altres nimietats és el que ha creat una imatge nefasta de la ciutat de Barcelona, però també d’Espanya, que no ha passat desapercebuda pels 26 països que conjuntament amb l’Estat espanyol han decidit avui que Amsterdam sigui la ciutat que albergarà l’EMA. Per cert, la tria d’Amsterdam s’ha hagut de fer per sorteig després que la candidatura de la ciutat holandesa quedés empatada a vots amb la de Milà.\nAra, els aprofitats de la política, els especialistes en la manipulació de la realitat, els que transformen realitats en “fake-news” ens voldran explicar que el gran culpable de la desfeta de la candidatura de Barcelona és el procés d’independència. Però no ens hem de deixar enganyar, i hem de ser capaços d’objectivar com fins el dia 1 d’octubre, Barcelona era, segons totes les informacions, la ciutat favorita. Era la preferida pels treballadors de l’EMA segons una enquesta interna que la direcció de l’EMA havia fet entre els seus treballadors per conèixer les seves preferències, i era la millor candidatura a l’hora de complir els requisits tècnics establerts per la UE.\nQue ha succeït doncs a partir de l’1-O, perquè Barcelona perdés radicalment el paper de favorita?. Doncs que Europa ha estat testimoni de la violència policial exercida als col·legis electorals contra gent pacífica, alguns majors d’edat, que només volien dipositar en pau el seu vot a les urnes. Europa ha estat testimoni de l’empresonament de líders polítics per defensar les seves idees polítiques. Europa ha vist que basant-se en una cosa tan democràtica anomenada article 155 de la Constitució espanyola, el president del govern espanyol ha dissolt un Parlament, ha cessat al govern legítim de la Generalitat escollit democràticament, ha empresonat a mig govern, i l’altre mig ha hagut de marxar a l’exili per evitar ser empresonat, i continuar mantenir vigent l’honorable figura de la presidència de la Generalitat. Europa ha estat també testimoni que el govern espanyol és el més corrupte d'Europa. Europa ha vist tot això, i s’han adonat que la democràcia a Espanya no està consolidada i que el règim sorgit de l’any 78 intenta tapar la corrupció que se'l menja per dins, al temps que està adoptant uns tics franquistes perillosos. Amb aquests antecedents, la candidatura de Barcelona se n’ha anat a norris. Una prova més del mal que l'aplicació de l'article 155 està fent a la sanitat catalana.\nQue ningú ens enredi. Abans de l’1-O la candidatura de Barcelona era la favorita, i és després d’aquella data, quan davant de totes les situacions descrites en el paràgraf anterior Barcelona es veu descavalcada de la seva posició de favorita. Per tant, la derrota de la candidatura de Barcelona és només atribuïble a les actuacions del PP a Catalunya i a Europa. Per altre banda, això tampoc ens ha d’estranyar: algú podia esperar res de bo per Barcelona, que vingués de la ma del PP?\nTal com avançava en l'entrada al blog d’ahir, ara el PP intentarà culpar a l’independentisme del seu propi fracàs com a negociador a Europa, però la realitat és que el que ha succeït avui a Brussel·les, és el que el PP volia que passés, i tenir així un argument més en contra dels que defensen la independència de Catalunya. Però no cal que s’esforcin: tots sabem que en els fons del seu cor, ningú del PP volia que l’Agència vingués a Barcelona; així de clar, així de fàcil. Davant del fet consumat, l'unionisme espanyol ha sortit en tromba a culpar l'independentisme d'aquesta derrota de la candidatura de Barcelona. I des del govern legítim català, tant el president Puigdemont com el conseller Comin, des de Brussel·les, han posat el dit a la nafra: la imatge de corrupció que dona Espanya al món, i els dèficits democràtics de l'Estat espanyol estan en la base de la desfeta de la candidatura de Barcelona a l'EMA.\nEl més lamentable és que Barcelona ha perdut una extraordinària oportunitat per esdevenir un autèntic “hub” com es diu ara, en matèria de ciències de la salut, a banda dels llocs de treball de qualitat que s’haurien creat i de la riquesa que hauria aportat a la ciutat els més de 40.000 visitants que la EMA rep a l’any.\nUna prova més, que només Catalunya pot defensar amb garanties els seus interessos. Els altres, els que diuen que han fet el que han pogut, són tots uns farsants.


Solidaritat amb Barcelona: tothom a la manifestació d'aquest dissabte: Ajuntament de Santa Coloma de Gramenet\nSolidaritat amb Barcelona: tothom a la manifestació d'aquest dissabte\nDes de Santa Coloma fem una crida a la participació ciutadana en aquest gran acte col·lectiu de rebuig a la violència terrorista i de crida per la pau.\nL’Ajuntament de Santa Coloma fa una crida a la participació de tots els colomencs i les colomenques en la manifestació organitzada per aquest dissabte a Barcelona, per mostrar el rebuig dels atemptats de la passada setmana, i en favor de la pau.\nTota la ciutadania està cridada a participar en la gran manifestació que es farà dissabte, 26 d’agost, a les 18.00 hores, i que recorrerà des de la cruïlla de l’avinguda de la Diagonal de Barcelona amb passeig de Gràcia, fins a la plaça de Catalunya. La capçalera de la manifestació estarà situada a l’altura de la Gran Via de les Corts Catalanes. A la plaça de Catalunya hi haurà un escenari on se celebrarà l’acte final de la marxa\nAmb el lema ‘No tinc por’, la manifestació pretén recuperar la tradició barcelonina de rebuig a la violència i de crida per la pau.\nAmb motiu de la manifestació, Transports Metropolitans de Barcelona (TMB) recomana la utilització del transport públic, i especialment el metro, en els desplaçaments que es facin per accedir a la zona del centre de la ciutat, ja que el trànsit en superfície estarà restringit. També és aconsellable preveure un temps addicional per al desplaçament, com en qualsevol esdeveniment massiu.\nDissabte a la tarda es reforçarà un 40% la capacitat del metro i un dispositiu especial vetllarà per la fluïdesa i la seguretat dels fluxos de passatge. Davant la possible saturació de l’exterior, a partir de les 17.00 hores s’aconsella evitar les estacions de Diagonal, Passeig de Gràcia i Catalunya com a destinació.\nSanta Coloma en solidaritat amb les víctimes\nEl passat divendres 18 d’agost, unes 400 persones, ciutadania i diferents representants polítics, d’entitats i associacions colomenques, es van manifestar de manera silenciosa a la plaça de la Vila de Santa Coloma per mostrar la solidaritat amb les víctimes i familiars de l’atemptat a les Rambles de Barcelona i Cambrils del passat 17 d’agost. A més, les banderes del balcó de l’Ajuntament van ondejar a mitja asta, juntament amb la bandera de l’Ajuntament de Barcelona –amb un crespó negre- i es van decretar tres dies de dol en suport al municipi i a les víctimes de la barbàrie terrorista.


Sis poblacions afectades pel parc eòlic marí de Roses demanen aturar la tramitació - Diari de Girona\nRoses, l'Escala, Sant Pere Pescador, Torroella de Montgrí, Cadaqués i Castelló han recollit la preocupació de diferents sectors. Plantegen que cal avaular l'impacte perquè podria no ser un bon projecte per al territori\ncarme vilà 25.02.2021 | 12:31\nUna imatge de recurs d'un parc eòlic marí.\nArxiu: El sector turístic està en alerta pel parc eòlic marí al golf de Roses\nArxiu:Projecten un parc eòlic marí flotant a la zona del golf de Roses\nEls alcaldes de les sis poblacions més afectades pel parc eòlic marí projectat a la badia de Roses demanen que s'aturi el projecte i informació sobre l'impacte al territori.\nEls representants polítics es van reunir dimarts i van acordar demanar informació a diferents departaments de la Generalitat per conèixer com afectarà el paisatge, les activitats a la zona i el turisme.\nRoses, l'Escala, Castelló d'Empúries, Torroella de Montgrí-l'Estartit, Sant Pere Pescador i Cadaqués han recollit així la preocupació d'entitats i empreses a la comarca que s'han anat manifestant des que es va conèixer el projecte.\nEls alcaldes, davant les reticències de diferents sectors i per vetllar perl territori, pensen que potser no és un bon projecte o fins i tot que podria ser un gran negoci a costa del territori, diuen en un comunicat.\nLa reunió va tenir després que aquest projecte s'hagi presentat a diferents sectors, alguns dels quals han mostrat les seves reticències.\nLes poblacions posen de manifest que són conscients "de la necessitat en la implementació de projectes que donin resposta a la llei del canvi climàtic i que contribueixin al compliment de l'objectiu al qual ens hem compromès" que "l'origen de l'energia que consumim provingui un 50% de les energies renovables l'any 2030":\nAra bé, posen de manifest la posició del Consell Comarcal de l'Alt Empordà que ha demanat prendre en consideració criteris socials, paisatgístics, ambientals o l'equilibri del territori.\nI també els diferents sectors que s'han manifestat públicament contraris o reticents.\nEls representants de les diferents poblacions van acordar a la reunió demanar una trobada amb el subdelegat del govern de l'Estat a Girona, Albert Bramon, per demanar que s'aturi la tramitació del projecte.\nInformació sobre l'impacte\nTambé demanen informes al departament d'Agricultura, Ramaderia, Pesca i Alimentació de l'afectació cap als pescadors perquè es planteja la planta d'aerogeneradors en una gran zona de pesca, avui dia zona de veda.\nAl departament d'Empresa i Coneixement els demanen si "realment donarà resposta a la necessitat energètica de les comarques gironines i si tenen previsió d'afectació en el sector turístic".\nAmb relació al paisatge, demanen al departament de Medi Ambient que inclogui informes dels diferents parcs naturals de l'entorn per conèixer l'afectació sobre la fauna terrestre i marina o els corredors de cetacis, entre altres.\nEl paisatge i les activitats nàutiques també preocupen i per aquest motiu s'adreçaran a Territori i Sostenibilitat i a la secretaria General d'Esports de la Generalitat.\n"Quin serà l'impacte visual i paisatgístic, soterrament de les línies d'evacuació d'energia fins a la centre de Santa Llogaia o d'altres", és una de les qüestions que plantegen, així com l'afectació als esports nàutics i a les empreses del sector.\nL'empresa de desenvolupament d'energia eòlica marina BlueFloat Energy i el grup d'enginyeria i tecnologia SENER projecten el parc eòlic marí flotant a entre 10 i 22 quilòmetres. El parc Tramuntana preveuen que estigui en funcionament el 2026 amb 84 aerogeneradors de 250 metres d'alçada.


Joc Batalla de les carabasses Online. Jugar gratis\nJoc Batalla de les carabasses\nJuga el joc Batalla de les carabasses En línia:\nDescripció del joc Batalla de les carabasses\nAixò no només està present en el nostre univers, com es va veure després. Fins i tot hi lluitant carbassa. Participar en Zaruba d'aquests vegetals. . Juga el joc Batalla de les carabasses en línia.\nCaracterístiques tècniques del joc Batalla de les carabasses\nJoc Batalla de les carabasses ha afegit: 06.02.2012\nEls jocs com el joc Batalla de les carabasses\nDescàrrega del joc Batalla de les carabasses\nInsereix el joc Batalla de les carabasses a la seva pàgina web:\nBatalla de les carabasses\nPer inserir el joc Batalla de les carabasses a la seva pàgina web, copieu el codi i enganxeu-lo al codi HTML del vostre lloc. A més, si t'agrada el joc Batalla de les carabasses, copiar i enviar l'enllaç a un amic o els teus amics, compartir el joc amb el món!\nAmb el joc Batalla de les carabasses, també va jugar al joc:


Enviar aquesta notícia per e-mail Imprimir aquesta notícia entitats 04. 07. 2013 Compartir a Twitter Compartir a Facebook\nEl Club Social El Roure celebra el seu desè aniversari\nDissabte, 6 de juny, a l'Auditori Barradas\nEl Club Social el Roure, un dels serveis d’AFHEMOS, celebra els seus primers deu anys de vida. El Roure atén 65 persones que pateixen una malaltia mental a través d’activitats socials que els fan sentir útils. Cada dos anys organitzen el Dulcinea Curts, curtmetratges realitzats per persones que pateixen una malaltia mental i que arriben d’arreu d’Espanya.\nEl Club Social El Roure està d’aniversari. Ara fa deu anys, AFHEMOS, (Associació de Familiars de Malalts Mentals de L’Hospitalet), va decidir crear un club social que donés visibilitat als afectats d’una malaltia mental.\nAFHEMOS va néixer el 1998. Històricament els malalts mentals eren rebutjats per la societat. Restaven a casa a càrrec dels familiars sense cap ocupació a fer ni cap estimulació. Els familiars dels malalts mentals van creure que la situació havia de canviar i, en aquest context, van crear El Club Social El Roure.\nL’evolució i la tasca feta ha estat i és ingent. En un principi, eren 8 les persones membres de El Roure. Avui dia el club social atén a més de 65. És un servei no tant sanitari com d’atenció social. És un recurs de rehabilitació psicosocial per a persones amb problemes de salut mental.\nL’objectiu que defineix el servei és la integració social de l’usuari per trencar l’aïllament propi del col•lectiu. L’oci com a eina rehabilitadora i no tant com a finalitat en sí mateixa.\nLa participació i implicació de l’usuari és fonamental. Els mateixos malalts decideixen què fer. Tallers, activitats, normatives són marcades pels membres de El Roure. Els malalts han de tenir, això sí, una certa estabilitat clínica i un bon nivell d’autonomia.\nLa coordinadora del Club Social El Roure, Cisa Llopis, ha dit que “els nostres usuaris fan activitats, surten de casa i coneixen gent. Es tracta de que facin una vida gairebé normal adaptada a les seves capacitats. Són persones com qualsevol altre que no pateixi cap malaltia mental”.\nLlopis ha destacat que “les activitats es fan majoritàriament fora de la nostra seu del carrer Molí. Fan billar, manualitats, sortides, viatges. La intenció es respondre a l’objectiu d’integració social. Són persones felices que se senten útils”.\nUna de les estrelles de El Club Social El Roure és l’organització del Dulcinea Curts cada dos anys. Pot participar qualsevol entitat que tingui per objectiu la qualitat de vida de les persones amb problemes de salut mental.\nEls curts han de ser de ficció i amb una durada màxima de 20 minuts. Cisa Llopis ha destacat “els curts que ens arriben d’arreu d’Espanya. Ja hem traspassat fronteres perquè el Dulcinea és una motivació especial pels usuaris del Club Social”.\nL’Auditori Barradas serà l’escenari el proper dissabte, 6 de juliol, de la festa d’aniversari de El Club Social El Roure. Els usuaris del club estan participant activament en l’organització i s’encarreguen, entre d’altres coses, de les entrades i de la coordinació general de l’esdeveniment.\nActuaran grups i bandes molt relacionades amb L’Hospitalet com ara Leparroquia i Ron Vudú. També hi seran presents Ale de Alejandro i La Maldita Música i la Puta Poesia.\nLeparroquia és una banda de música alternativa amb la fusió de la rumba amb altres ingredients musicals. Ron Vudú és una banda de rock formada el 1999. Ale de Alejandro és un mag versàtil on sorprèn i fa riure la concurrència.\nLa Maldita Música i la Puta Poesia és un projecte nascut el 2010 on la pianista Silvia Rodríguez i el poeta Cysko Múñoz uneixen la poesia i la música en un espectacle ple d’energia a mig camí entre el recital i el concert.\nLa celebració del desè aniversari dl Club Social El Roure al Barradas començarà, dissabte, 6, a les set de la tarda. L’entrada és totalment gratuïta i cal reservar les entrades trucant al 638 00 86 89 o per correu electrònic csroure@afemhos.org.\nEs presenten 12 curtmetratges al certamen Dulcinea Curts\nEl Club Social El Roure inaugura un hort terapèutic


A l’Agrupament Escolta Cavall Bernat ens organitzem en cinc branques/unitats (grup de nois i noies d’un mateix interval d’edat). El conjunt de totes les branques d’un mateix interval d’edat dels diferents agrupaments del Moviment es coneix amb el nom de branca i cadascuna d’elles té un nom concret.\nCastors i Llúdrigues (de 5 a 8 anys)\nPioners i Caravel·les (de 14 a 16 anys)\nTruc (de 16 a 18 anys)\nCada branca treballa independentment en els seus projectes, finalitats i objectius encara que es basen tots en una mateixa proposta metodològica que guia la nostra acció educativa. Cada grup és autònom i presenta iniciatives de grup, mitjançant l’anomenada Pedagogia del Projecte.\nA la vegada s’estableixen espais de coordinació (de caps) entre totes les branques per tal de vetllar per la coherència en el projecte educatiu comú que ens uneix.\nEl mètode escolta i guia, tal i com l’apliquem, està pensat per treballar progressivament amb infants i joves des dels 5 fins als 18 anys. En cadascuna d’aquestes etapes, l’infant creix i es forma fins acabar el procés educatiu. En aquest moment, el o la jove pot optar per continuar fent la seva tasca de compromís en el Moviment com a cap i/o formador o bé continuar participant en altres entitats de caire social, polític, cultural, etc.


Més de 200 majors recorren el llit del riu Túria per a promoure l'envelliment actiu | Valencia Extra\nLa III Trobada de la Gent Major del departament València-Hospital General visibilitza el projecte Activa amb el qual es promou l’activitat física i cultural entre les persones d’edat avançada\nPer tercer any consecutiu, el departament de salut València-Hospital General organitza una marxa pel llit del riu Túria a la qual s’han volgut unir més de 200 persones majors, amb l’objectiu de fomentar l’exercici físic, les activitats culturals i els hàbits de vida saludables.\nAquesta III Trobada de la Gent Major s’emmarca dins del projecte Activa, una iniciativa que des de fa tres anys avalua la repercussió de l’exercici físic sobre el control de les patologies cròniques, la qualitat de vida i la despesa sanitària del departament València-Hospital General.\nLa responsable de l’àrea de Benestar Social i Qualitat Democràtica de la Diputació, Pilar Sarrión, ha rebut aquest dimecres als participants de la III Trobada i els ha felicitats per la seua “implicació, ganes i compromís per millorar la seua salut”. La diputada de l’ens provincial, membre del Consorci de l’Hospital al costat de la Generalitat, ha destacat “la important labor que estan desenvolupant tots els centres de salut perquè els pacients majors realitzen exercici físic de manera periòdica i adaptada a la seua edat i la seua condició física”.\nPer part seua, Antonio Fornos, director d’Atenció Primària del departament, ha insistit en la “importància d’aquest programa d’activitats en grup que comprén una part d’exercici físic programat de manera regular i una altra part sociocultural, que inclou l’organització de visites guiades amb la col·laboració de les Naus i el Museu d’Història de València”. Fornos ha afegit que “tot això incideix molt positivament en la salut dels nostres majors, retardant la seua fragilitat física, així com la pèrdua de memòria i millorant la seua integració social i benestar psicològic”.\nEl projecte Activa, impulsat per Carolina Mir, coordinadora del centre de salut Fuensanta, s’inicia en 2017 amb la formació de 32 pacients tutors a través del curs ‘Ensenyar a ensenyar’, que s’imparteix amb l’objectiu de ser referents en envelliment actiu entre iguals. Això ha permés crear grups d’exercici físic vinculats en tots els centres de salut del departament València-Hospital General.\n“En 2017 eren una mica més de 250 persones integrades en aquests grups d’exercici coordinats pels centres de salut a través dels 32 pacients tutors, que han anat creixent en sumar-se tots els centres de salut que compten amb tres tutors per centre. D’aquesta manera, hui tenim ja una comunitat de més de 400 majors que periòdicament realitzen activitats físiques amb els 51 pacients tutors que ja han rebut la seua formació de la mà dels fisioterapeutes del nostre departament”, explica la doctora Mir.\nAquesta III Trobada de la Gent Major aconsegueix donar visibilitat a aquest programa d’Atenció Primària i contagiar a altres persones majors per a fer el pas a portar una vida més activa, tant des del punt de vista físic com social, perquè s’ha demostrat que aquestes activitats grupals afavoreixen l’apoderament i l’autocura dels pacients.


Kazushi Ono renova dues temporades més com a director titular de l'OBC\n26 setembre 2018 Aleix Palau\nLa Orquestra inaugura temporada amb la Cinquena de Mahler, quatre solistes excepcionals i la batuta de Kazushi Ono\nEls solistes de trompa de la Filharmònica de Berlín i l’OBC, Stefan Dohr i Juan Manuel Gómez, interpretaran la Peça de concert per a 4 trompes i orquestra de Robert Schumann acompanyats de José Vicente Castelló i José Miguel Asensi\nEl mestre Kazushi Ono seguirà al capdavant de l'Orquestra Simfònica de Barcelona i Nacional de Catalunya fins la temporada 2021-22. Així ho ha anunciat aquesta tarda el gerent de L'Auditori, Jordi Tort, en una convocatòria de premsa en la qual s'ha comptat també amb la presència d'Ono. Kazushi Ono és titular de la formació des de la temporada 2015-16 i, amb la renovació del contracte, completarà sis temporades com a director de l'OBC.\nLa trobada d'avui amb els mitjans ha seguit amb un viatge en Barcelona Bus Turístic de TMB en el qual la premsa i els músics de l'OBC han recorregut la distancia que hi ha entre L'Auditori i el Born. Un cop al Born, un quintet de l'Orquestra ha ofert un concert sorpresa a la ciutat.\nInici de temporada amb Mahler i Stefan Dohr\nAcompanyarà la Cinquena una obra extraordinària dintre del catàleg de Robert Schumann que no s’interpreta amb regularitat i exigeix una gran implicació per part dels solistes. Es tracta de la Peça de concert per a 4 trompes i orquestra, que comptarà amb quatre intèrprets de gran renom i trajectòria com són els solistes de trompa de la Filharmònica de Berlín i l’OBC, Stefan Dohr i Juan Manuel Gómez, i José Vicente Castelló i José Miguel Asensi. Tots ells estaran acompanyats per l’Orquestra Simfònica de Barcelona i Nacional de Catalunya i dirigits per Kazushi Ono.\nL'art i el cine obren l'OBC a nous públics\nEn aquesta temporada l’orquestra estrena nova imatge creada per l’artista plàstic Frederic Amat, refermant la seva implicació amb l’excel·lència artística i potenciant el diàleg de la música amb les altres arts sota el lema “Ets art. Ets música. Ets OBC”.\nCompromís amb projectes socials i educatius i amb la recerca de nous talents\nL’OBC segueix apostant per les noves generacions de músics a través de l’Emergents Barcelona Music Festival.\nEl compromís social i educatiu de l’OBC és una part fonamental del seu projecte artístic. Enguany se sumen dos projectes europeus per apropar la clàssica als joves. A més d’estrenar el nou concert per a públic familiar L’OBC balla Ravel. Basat en Ma mère l’Oye, es tornarà a presentar el projecte Et Toca a Tu, concert participatiu en què entitats que treballen amb la música com a eina educativa i d’inclusió social comparteixen escenari amb L’OBC per estrenar una obra a L’Auditori. La peça serà composta per Mariona Vila amb el projecte Entre Cordes de l'escola Pepa Colomer del Prat de Llobregat.\nDesprés del gran èxit de la primera edició, tornarà Canta amb l’OBC! Un any més es farà la proposta social Un Matí d'Orquestra una experiència musical adreçada a persones amb discapacitat intel·lectual i Alzheimer. L'activitat té dues versions adaptades expressament a cada un d'aquests col·lectius que troben en la música un espai transformador. Gairebé 2.000 persones gaudeixen cada temporada de l’OBC a través del programa Apropa Cultura, que facilita l’accés i la participació de les entitats socials als equipaments culturals.


Pal preveu 70.000 visitants amb els Mundials Màsters i la Copa del Món - El Periòdic d'Andorra\nPublicat el Dimarts, 20 de juny de 2017 | 01:45 h\nLa roda de premsa de presentació dels Mundials Màsters amb Torres, Baró, Robichon i Marticella, ahir a la terrassa de l’edifici de la Caubella de Vallnord-Pal. | Maricel Blanch\nVallnord-Pal és, ara mateix i durant els pròxims quinze dies, l’epicentre mundial de la BTT. De fet, ho és des del divendres que van fer les verificacions administratives els més de 500 participants que va aplegar la Maxiavalanche. Ahir, sense temps per pair l’organització de l’Europ’Cup, es va passar pàgina per donar la benvinguda als Mundials Màsters, que prometen una setmana frenètica, amb més de 700 participants de 37 països de tot el món. I si això sembla poc, a l’altre cap de setmana, el de l’1 i el 2 de juliol, toca cita de la Copa del Món en les modalitats de cross country (XCO) i descens (HDI). Així doncs, el cònsol de la Massana, David Baró, va anunciar: «Es calcula que durant aquests quinze dies tindrem uns 70.000 visitants».\nEstà clar que la Massana està en el millor moment de l’idil·li que manté amb la Unió Ciclista Internacional (UCI). Fins el punt que després d’un respectuós minut de silenci per les víctimes de l’accident a Portugal, el comissari que ha vingut a supervisar els Mundials Màsters, Sèrge Robichon, va tirar la millor floreta que a un o una li poden dir: «Estic tranquil perquè estem en un lloc màgic i l’organització ho té tot controlat. Vallnord s’està convertint en la meca de la BTT». Una frase que va saber a glòria.\nEnric Torres, en un discurs molt adequat per a Andorra Turisme, hi era allà justificant l’ajut econòmic de l’ens que presideix Betim Budzaku i parlant de la desestacionalització: «La BTT és un esport imprescindible per a la finalitat d’aconseguir del Principat un indret de vacances per a tot l’any». El director d’EMAP, Josep Marticella, seguint la línia d’aquest discurs, va recordar que Vallnord-Pal «estem oberts deu mesos a l’any». Però el tema no anava del turisme de muntanya, sinó d’uns Mundials, i aquí Marticella va ser encara més contundent: «Tenir ara els Mundials Màsters i després la Copa del Món dóna notorietat. Esdeveniments com aquest de primer nivell posicionen Andorra. Ens ho hem de creure i estar a l’altura».\nSón els segons Mundials Màsters que Vallnord assumeix, després del del 2015 que va precedir el d’elit, a més de quatre –camí de cinc– Copes del Món. Un bagatge que, segons el director d’EMAP, «fa que ens comparin amb Whistler», estació canadenca que és un model als Estats Units, «i que Leogang ens hagi copiat la sortida». «Una mica d’autoestima tampoc ens va malament», va reclamar un Marticella que va recordar: «Els darrers Mundials Màsters van ser al setembre i aquests, al juliol. Però ens adaptem al que sigui», va apuntar sota la mirada de Robichon.\nBaró, no va ser menys que els seus companys de taula i va posar pels núvols la seu andorrana de BTT: «L’eslògan La Massana, muntanya i emocions és perfecte per representar una competició de tanta rellevància internacional com aquesta».\nCandidatura per al 2019 i el 2020 / Les paraules del cònsol venen avalades pel futur a curt termini. I és que Pal té garantits tant els Mundials Màsters com la Copa del Món per a l’any que ve. I si això no és prou, Baró també va avançar un altre moviment per perllongar la presència en els esdeveniments de primer nivell que organitza l’UCI en BTT. «Hem enviat el dossier demanant de nou acollir les mateixes el 2019 i el 2020». Una frase que va donar resposta al desig de Torres, qui mirant Robichon va tancar el seu discurs amb un «que ens donin més proves».\nEls circuits seran gairebé idèntics / Albert Balcells també va seure amb les personalitats, ell per parlar de l’aspecte purament competitiu. El que va avançar és que l’XCO tindrà el mateix recorregut que el 2015 –uns 4 km.– i que serà, igual que el de descens, «els mateixos que els que hi haurà a la Copa del Món en un 95%», un aspecte del tot encoratjador per als participants. Les tasques en els darrers anys per fer de la seu andorrana una referència a nivell mundial fa que cada any sigui més difícil aportar alguna novetat, però sí que n’hi han. Sobretot destaca la important millora que s’ha fet per adequar els espais per ales espectadors. «Podran seguir els corredors de més a prop i d’una manera més segura». Per exemple al biker de 70 anys Christian Jupillat, una llegenda viva.


L’Ajuntament vol fer habitatge social per a joves als pisos dels mestres\nEl ple de l’Ajuntament celebrat ahir va donar llum verd a l’expedient per sol·licitar a la Generalitat la desafectació de l’edifici conegut com la casa dels mestres: un bloc de vuit habitatges situat al carrer de Josep Puigoriol, entre el Poliesportiu i l’Escola El Cim. En el passat, aquests pisos estaven reservats als professors que exercien al poble, però fa anys que no hi viu ningú. L’immoble és propietat municipal, però el consistori no en pot disposar fins que el Departament d’Educació no hi renunciï expressament.\nAra, l’Ajuntament voldria destinar-los a habitatge social per a joves, davant la manca d’oferta a preus assequibles per aquest col·lectiu. De fet, la iniciativa respon a una de les propostes recollides en el Pla Local de Joventut per al període 2017-2020. El titular d’aquesta regidoria, Andreu Porta, explica que “quan se’n retorni l’ús al municipi podrem iniciar els tràmits per redactar un conveni amb una cooperativa d’habitatge perquè els rehabiliti”.\nPla de Millora Urbana\nEl ple també va aprovar per unanimitat el Pla de Millora Urbana corresponent a la tercera fase de la urbanització del sector de la Solera, a l’entorn de l’avinguda de José Roca Suárez-Llanos i els carrers del Tenor Viñas i del Pont. La seva tramitació incorpora les prescripcions de la Comissió Territorial d’Urbanisme pel que fa a l’alçada reguladora màxima i l’ordenació volumètrica dels edificis que s’hi construiran. Segons l’alcalde, Andreu Bosch, els serveis tècnics municipals atorgaran la corresponent llicència d’obres a curt termini, la qual cosa suposarà una injecció econòmica per a les arques municipals que girarà a l’entorn dels 200.000 euros.\nCrítiques a la Justícia\nEls grups municipals van donar suport a dues mocions. La primera exigia l’alliberament dels presos polítics i el retorn dels exiliats, i blasmava “la deriva antidemocràtica de l'estat espanyol”. L’alcalde va denunciar “la conjura del poder policial i judicial”, i va criticar l’empresonament “injust i arbitrari” dels consellers i la presidenta del Parlament. Bosch va alertar que “s’està instruint una causa general contra l’independentisme i una autèntica cacera de bruixes. Des del món municipal –va dir– no ens aturarà cap barrot ni cap cop de porra. Ens mantindrem ferms en defensa de la llibertat i el ple exercici de la democràcia contra la dictadura del 155 i a favor de les persones que volen ser tractades com a ciutadans i no com a súbdits”.\nEn nom d’ERC-Compromís amb Teià, Montse Riera, va afirmar que “aquesta deriva autoritària ja fa temps que la patim i ara ens ha esclatat a la cara amb sentències indignes com la de La Manada o el judici als nois d’Altsasu”, i va assegurar que “poques coses et fan sentir més desemparada que la injustícia dels qui han d’impartir justícia”.\nLa portaveu de GT, Teresa Casellas, va apuntar que “la justícia espanyola s’allunya cada cop més de la realitat” i va contraposar que no es consideri violació una agressió sexual i que en canvi s’empresoni algú per manifestar-se.\nTambé Francesc Ribas, en representació del PDeCAT, va mostrar el seu malestar: “per acabar amb la mala justícia volem educar les noves generacions en la pau, el respecte i la solidaritat”. Ribas va expressar la seva simpatia pels “veïns d’Espanya que pateixen un estat podrit, corcat i pudent”, i va proclamar que “els carrers seran sempre feministes”.\nPer acabar, la corporació municipal va aprovar una moció de suport a Proactiva Open Arms. El text rebutja de pla les acusacions de les autoritats italianes i líbies contra aquesta ONG per tràfic de persones i associació delictiva. La regidora de Cooperació, Montse Riera, va defensar la feina dels socorristes i la prevalença del dret del mar: “la protecció de la vida és una prioritat absoluta i salvar persones no pot ser mai un delicte”.


Comerç Just: Continuem a la cua de vendes a Europa\nActualitat Poders Comerç Just: Continuem a la cua de vendes a Europa\nLa mitjana de consum és aquí de 0,93 euros per persona i any i l'europea, de 14,1 euros\nPoders 26/12/2018 21:21\nImatge de la Festa del Comerç Just i Banca ètica de 2018\nEspanya continua a la cua d’Europa pel que fa al consum de productes de comerç just. La mitjana d’aquest consum va ser aquí de 0,93 euros anuals per persona el 2017. A Europa és de 14,1 euros. Els països europeus on el comerç just té més pes són Suïssa (63 euros per persona/any), Irlanda (57,5) i Suècia (35). El mercat espanyol només representa un 0,5% del mercat mundial de comerç just.\nAquest tipus de comerç va arribar a casa nostra amb retard en relació a la majoria de països europeus, la qual cosa explica, en part, la seva moderada incidència actual. Poc a poc, però, el comerç just va obrint-se camí i el 2017 va créixer un 8% en relació a l’any anterior. Actualment factura 43 milions d’euros i des de l’inici de la crisi econòmica, ara fa deu anys, les seves vendes s’han més que duplicat.\nL’alimentació representa a Espanya un 94% de les vendes d’aquest comerç, respectuós amb els drets dels treballadors i amb el medi ambient. Els productes més venuts són el sucre i els seus derivats, que generen un 41% de la facturació. El cafè, amb un 37% del total de vendes, és el segon producte amb més acceptació. També tenen una presència notable en aquesta cistella de la compra el te, les infusions, els fruits secs o els cereals. L’artesania s’emporta el 4,7% de les vendes i els articles de cosmètica i higiene, un 1,3%.\nDarrere de molts productes que comprem o consumim s’amaguen situacions d’explotació laboral, formes modernes d’esclavitud, explotació infantil i una greu degradació del medi ambient. L’Organització Internacional del Treball (OIT) calcula que uns 25 milions de persones són sotmeses a treball forçós en fàbriques clandestines, explotacions agrícoles i d’altres sectors. L’explotació laboral afecta, a més, a 152 milions de menors.\nAquestes dades s’inclouen en l’Informe anual sobre l’estat del comerç just a l’Estat espanyol que ha donat a conèixer la campanya ‘Som Comerç Just i Banca Ètica’, coincidint amb la presentació de la quarta Fira de Consum Responsable que es celebra a la plaça de Catalunya de Barcelona entre el 21 de desembre i el 4 de gener.\ncomerç medi ambient banca ètica precarietat laboral esclaus


Redacció Cubelles 21-12-2020 17:09 Lectures 2913\nDsmantellen dues plantacions indoor de marihuana a Cubelles. Mossos d'Esquadra\nEls Mossos d’Esquadra de la comissaria del Garraf van desmantellar dues plantacions de marihuana a la comarca del Garraf i van detenir, el dimecres 9 de desembre, un home de nacionalitat espanyola, de 38 anys i veí de Sant Pol de Mar, com a presumpte autor d’un delicte de tràfic de drogues.\nLa investigació es va iniciar quan els investigadors van tenir coneixement d’una possible plantació de marihuana, a l’interior d’una nau industrial, del municipi de Cubelles.\nEls investigadors van comprovar que l’olor característica d’una plantació de marihuana era present durant tot el dia i que hi havia funcionant diversos aparells d’aire condicionat.\nEl 9 de desembre, cap a les 11 hores, els agents van localitzar a la nau un home que va reconèixer que tenia una plantació indoor de marihuana i que va deixar accedir els investigadors al seu interior. La nau disposava de tres estances amb la instal·lació destinada al cultiu intensiu de marihuana, amb il·luminació artificial, sistemes de ventilació i filtres d’aire. Així mateix, a la part posterior de la nau, en un forat a la paret, es va localitzar una escomesa elèctrica fraudulenta.\nDurant el registre es van intervenir gairebé 600 plantes de marihuana, en diferents estats de creixement, gairebé 500 grams de cabdells i un quilogram de marihuana triturada. També es va comissar material relacionat amb la producció del cultiu indoor.\nFinalment, davant les evidències, els agents van detenir l’home com a presumpte autor d’un delicte contra la salut pública.\nEn una segona actuació, el 14 de setembre, els investigadors van localitzar una casa aïllada, al municipi de Canyelles, amb una plantació de marihuana al seu interior.\nDues persones, en veure la presència policial, van saltar a la casa del veí i van fugir bosc endins, deixant un vehicle i la casa oberts. Els agents van observar que a l’interior del pàrquing hi havia una plantació de marihuana i posteriorment, durant l’escorcoll van intervenir unes 800 plantes de marihuana, en diferents estats de creixement, així com el material necessari per al seu cultiu.


Campdevànol a punt per una nova edició de la Processó Vivent dels Sants Misteris - Ajuntament de Campdevànol\nInici Actualitat Campdevànol a punt per una nova edició de la Processó Vivent dels Sants Misteris\nCampdevànol a punt per una nova edició de la Processó Vivent dels Sants Misteris\nCampdevànol ja ho té tot a punt per celebrar una nova edició, la dotzena, de la Processó Vivent dels Sants Misteris, organitzada per l’associació dels Amics de la Processó. La característica principal i que la fa única pràcticament a tot el món és que es tracta d’una processó on els passos estan protagonitzats per persones i no per imatges. En total hi participaran 257 persones i hi haurà una vintena de passos. L’alcalde, Joan Manso, ha qualificat la processó “d’aparador de Campdevànol” i ha convidat a tothom a viure-la “de la manera que li sembli a cadascú”. La processó es farà divendres a 2/4 de 9 del vespre i sortirà des de la zona esportiva.\nAquest any hi haurà algunes novetats, respecte a l’anterior edició. S’estrenarà una nova il·luminació davant de l’Església de Campdevànol i també hi haurà un pas que estrenarà vestits, el del Sant Sepulcre. També davant de l’església aquest any hi haurà una actuació del tenor ripollès Jordi Galán. El president de la junta dels Amics de la Processó, Eduard Roma, també ha volgut reivindicar que es tracta d’una processó recuperada, que després d’anys sense fer-se “per diverses circumstàncies” el poble la va voler recuperar ara fa 12 anys. Per tant, Roma agraïa la involucració dels campdevanolencs però també fa una crida perquè tothom que en tingui ganes hi participi “perquè sempre ens falta gent”. Hi pot participar qualsevol persona, de qualsevol edat i no necessàriament ha de ser de Campdevànol.\nEL PENDÓ D’HONOR\nLa primera activitat però es podrà veure Dijous Sant. A 2/4 de 6 de la tarda hi haurà la desfilada dels Armats que sortiran del centre cívic cap al Geriàtric on es farà una petita desfilada davant la residència i continuaran fins al carrer Prolongació de la Gala. Allà és on hi haurà una altra de les novetats d’aquest any amb l’entrega del Pendó al Pendonaire d’Honor, que en aquesta primera edició s’entregarà al campdevanolenc Lluci Castellano.\nLluci Castellano té 90 anys i és l’únic membre de l’antiga processó viu. Aleshores feia el paper de Judes i també formava part de la junta. En la processó actual s’ha dedicat a formar els romans que fan la desfilada.\n📌Des de l’@AjCampdevanol volem felicitar a l’@HospCampdevanol pel reconeixement a la trajectòria que ha obtingut als Premis Líders del Ripollès!\n👉Enhorabona també a la resta de premiats i a @CorisaMediaGrup per l’organització! #premisliders20


Villa Karitia Sant Laurenç-de-Var França - Ofertes d'hotels amb els MILLORS DESCOMPTES EN LÍNIA Fer un comentari al lloc web\nVeure tots els 32 allotjaments a Sant Laurenç-de-Var.\nVilla KaritiaMoyenne Corniche des Pugets, Saint-Laurent-du-Var, Sant Laurenç-de-Var, França, 06700 - Veure al mapaExcel·lent8,6Basada en2comentarisVilla KaritiaVeure més fotosVeure més fotosVeure totes les 27 fotos\nTant si es tracta d'un viatge de plaer com si és de negocis, Villa Karitia és una elecció d'allotjament magnífica quan visiten Saint-Laurent-du-Var. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Amb una oferta de serveis hotelers superior i ampla gama d'entreteniment, Villa Karitia és compromet a que la seva estada sigui el més còmoda possible. L'hotel ofereix accés a una gran gama de serveis, inclosos habitació familiar. A més, totes les habitacions ofereixen una gran varietat de comoditats com ara calefacció, balcó/terrassa, aparell de televisió LCD/pantalla de plasma, nevera, forn microones per satisfer els clients més exigents. Les instal.lacions d'oci de l'hotel, que inclouen parc infantil, ping pong, jardí estan dissenyades per escapar i relaxar-se. Descobreixi una encantadora mescla de servei profesional i ampla gama de característiques a Villa Karitia.\nPlease note that a final cleaning fee 80 Euros is not included in the room rate and is payable directly at the property.You can choose to pay the fee or clean the accommodation yourself. Mostrar més


L’enganyifa de les participacions preferents (I): 26.000 milions d’euros retinguts als estalviadors | Pere Aragonès\nL’enganyifa de les participacions preferents (I): 26.000 milions d’euros retinguts als estalviadors\n7 Març 2012 7 Març 2012 ~ perearagones\nAquests dies ha sortit (per fi!) en alguns mitjans de comunicació la problemàtica que s’ha creat per a centenars de milers de petits estalviadors amb el bloqueig de les anomenades “participacions preferents”, un producte d’estalvi tòxic d’alt risc caracteritzat pel seu caràcter perpetu (no és a un termini determinat), un tipus d’interès variable a decidir per l’entitat, la manca de drets polítics de participació a les entitats que els emeten i una difícil liquiditat i que no tenen cap mena de protecció per part del Fons de Garantia de Dipòsits.\nAquest producte es va comercialitzar de manera irregular, contravenint les recomanacions de la Unió Europea i l’esperit de la Directiva MiFiD, assegurant als clients que en qualsevol moment podrien recuperar els diners invertits perquè l’entitat (banc o caixa) s’encarregaria de col·locar els títols en un mercat secundari. De fet, això es va produir fins aquest estiu, quan les entitats van tancar el mercat secundari degut a que la Comissió Europea va detectar l’alta toxicitat d’aquest producte. A més, en molts casos els testos MiFiD que es van realitzar donaven un perfil d’inversor conservador (que no vol arriscar capital) que haurien d’haver fet desistir a les entitats de col·locar-hi el producte. El resultat d’aquests testos es van obviar deliberadament.\nCal subratllar, a més, que el caràcter “preferent” d’aquests productes és absolutament inexistent, ja que en cas de fallida de l’entitat que els emet els estalviadors recuperarien el capital després dels dipòsits garantits pel Fons de Garantia de Dipòsits, els treballadors de l’entitat als que se’ls degués retribucions salarials i tots els creditors. És a dir, que no el recuperarien mai.\nEntre 1999 i 2011 es van comercialitzar, d’acord amb les dades que tenim, més de 25.962 milions d’euros (gairebé l’equivalent al pressupost de la Generalitat de Catalunya de tot un any), la major part emesos per bancs i caixes . La Comissió Nacional del Mercat de Valors va autoritzar aquestes emissions des del 1999, però no ha estat fins fa poques setmanes en què ha començat a fer alguna cosa.\nAlguns exemples de les persones afectades els vaig poder conèixer dissabte passat quan vaig assistir amb l’Anna Simó en nom d’ERC a la mobilització que diferents entitats van convocar davant la Borsa de Barcelona. Molts són gent gran, pensionistes a qui havien col·locat aquest producte tòxic amb la promesa de recuperar el capital quan ho necessitessin per, per exemple, pagar-se una residència o l’ajuda d’una persona que en tingui cura a casa seva. D’altres casos són joves que han vist com els estalvis que tenien per poder estudiar un màster estan bloquejats i han de renunciar a la seva formació.\nAlgunes entitats han ofert bescanvis d’aquestes participacions preferents per deute subordinat amb les mateixes característiques però amb un termini de 10 anys, fins el qual els inversors no podran recuperar els seus estalvis, si no és que algú els compra aquests títols abans (a canvi d’una pèrdua del capital invertit).\nDes d’ERC hem impulsat un conjunt d’iniciatives (notícia 1 i 2) per tal de donar veu als afectats i intentar trobar una solució que permeti el retorn del capital actualment bloquejat i evitar la continuïtat d’aquest corralito a l’espanyola com alguns economistes ja ho han titulat. Esperem sortir-nos-en.\nPublicat a Economia/Història Econòmica, Esquerra, Parlament\n< Previous Eurovegas i el desenvolupament econòmic de Catalunya\nNext > L’enganyifa de les participacions preferents (II): què carai passa a les Illes Caiman?\n4 pensaments sobre “L’enganyifa de les participacions preferents (I): 26.000 milions d’euros retinguts als estalviadors”\n7 Març 2012 a les 4:33 pm\nQuan vaig anar a la caixa, em van prometre que sempre podria recuperar els meus estalvis. Jo vaig demanar que no calia que em donessin gaire rendiment, que aquesta no era la meva prioritat, però al final ens han muntat un “corralito”…ara hauria de ser La Caixa (en el meu cas) qui assumís la responsabilitat i tornar-ho tot, mai van dir que eren “tòxics” o res semblant.\nElls han creat el problema que ho paguin.\nHi ha alguna solució per recuperar els meus estalvis que necessito ara urgentment?\n7 Març 2012 a les 10:28 pm\nPerdò però jo en tinc des de l’any 93, encara en pessetes.\nI aquestes participacions a partir d’aquest mes, ni tan sols donaran interesos, m’ho han comunicat per escrit, i lo de recuperar els diners …..\nI d’alt risc ??\nSeria d’alt risc si et donèssin uns interesos del 6 o 8 o 10% o més, però peruns interesos del 3.5 o com a molt 4% …. alt risc ??\nHo repetiré mil vegades ….. POCAVERGONYES !\nRetroenllaç: Maketo power » Bankeros\nRetroenllaç: El drama de les participacions preferents | Isaac Peraire Soler


Leo, l’heroi atípic | Esports | EL PAÍS Catalunya\nLeo, l’heroi atípic\nMessi escapa a l'estereotip d'estrella i només aspira a ser una persona normal\nBarcelona 24 DES 2014 - 19:42\tCET\nMessi celebra un gol contra el Còrdova. Alejandro García EFE\nLa nit que Leo Messi va batre el rècord de Zarra com a màxim golejador de la Lliga, es va abraçar a la pilota amb la qual hi havia marcat tres punts i va fer broma amb els seus companys mentre es projectava a l'estadi un vídeo d'homenatge. Quan va abandonar el camp ja no se'n va saber res més fins que va batre un altre rècord: el de màxim golejador de la Champions. A Messi no li agrada parlar en públic. Amb prou feines va articular una paraula davant un Camp Nou ple a vessar després de guanyar la Champions i la Lliga, el 2011: “Vaig prometre que parlaria... sóc aquí. No tinc res a dir-vos…”, va balbotejar.\nUna cosa semblant va viure al vestidor de l'Argentina durant el Mundial de Sud-àfrica. “Va estar dos dies pensant què podia dir. Al final va dir alguna cosa, però es va travar perquè no sabia com seguir”, relata Verón a Messi, el llibre de Leo Faccio. Tampoc no ho va fer a Mestalla fa uns dies, quan va rebre l'impacte d'una ampolla llançada des de la graderia. Li va saber greu. Però no va protestar. Ni tan sols després de veure targeta groga per perdre temps. “Ell no dramatitza. Sempre vol continuar jugant. No li interessa una altra cosa”, diu des de Buenos Aires el periodista argentí Ezequiel Fernández Moores.\nTothom sap qui és Messi, com es perfila des de la banda dreta i voreja l'àrea per posar a prova l'esquerra i el porter de torn. Però poca gent el coneix. Un dels qui millor ho fa és Faccio. “Messi”, diu, “és un heroi atípic”. I s'explica: “Estem acostumats a les estrelles, però ell té una vida privada que sembla impermeable a la seva vida pública. A Leo no se'l reconeix quan surt al camp. Juga al Barça, però viu a Rosario”. Encara que la seva argentinitat no admet dubtes, sí que hi ha compatriotes que en dubten. “Maradona és pura extroversió. Messi és l'oposat: a part de ser un geni del futbol, només vol ser una persona normal. A l'Argentina hi ha molta gent que encara venera la imatge guerrera de Diego i a qui no li atreu la de líder silenciós de Messi. No li perdonen que no hagi guanyat res amb l'albiceleste”, explica Fernández Moores. I tanca: “Bregar amb la pressió d'haver de guanyar sempre exigeix molt”.\n“Juga al Barça però viu a Rosario”, diu Faccio, autor d'un llibre sobre el jugador\nMessi sempre ha estat precoç: va debutar als 17 anys amb el Barcelona a la Lliga i als 18 amb la seva selecció. I va patir, especialment al seu país. Marcelo Roffé, psicòleg de la selecció juvenil, va provar de generar-li confiança, explica Faccio. Però a l'absoluta tot és més complex. “La selecció genera exitisme. En els juvenils mai no es va esmentar la paraula campió”, va revelar Roffé al periodista argentí. Durant el Mundial de Sud-àfrica, Messi es va confessar a Marcelo Sottile, del diari Olé, que es preguntava per què el geni del Barcelona no feia gols amb l'Argentina: “En les eliminatòries no era jo. Em dolia arribar al meu país i que diguessin que no sentia la samarreta”. Últimament s'especula amb les causes dels seus vòmits en alguns partits, cosa que li molesta —“Se li pregunta pels vòmits, per temes extraesportius. Que li parlin de futbol que és el que li agrada”, diu el president del Barça, Josep Maria Bartomeu—; i se sap que està contrariat pel litigi amb Hisenda: no entén per què altres esportistes van poder pactar una solució i ell ha d'anar repetidament als jutjats.\nEl misteri que l'envolta quan es treu les botes dóna motiu a múltiples suspicàcies\nEl Messi que es va descobrir a Roffé ocultava la seva ambició sota una personalitat humil. A diferència de la falta de lideratge que un dia li va atribuir Maradona, el psicòleg va veure-hi un noi guanyador, amb aspiracions. La seva timidesa, sovint, confon els qui intenten desentranyar qui s'amaga darrere del personatge. Qui és aquest noi que de petit necessitava “una ventríloqua de sis anys”, aquella companya de classe de la qual parla Faccio en el seu llibre, per comunicar-se amb la mestra; aquest que porta tatuada a l'esquena la cara de la seva mare i que dedica cadascun dels seus gols a la seva àvia Celia. Aquest que, segons les paraules de Verón, “quan s'ofusca no et mira als ulls”. Aquest que es diverteix jugant en línia a la Play, ja que li fascina jugar contra nois de tot el món: “De vegades s'enfaden en els partits perquè començo a tocar la pilota cap a enrere perquè passi el temps i és aquí quan em putegen”, explicava entre rialles a TyC Sports en una de les poques entrevistes que ha concedit. Aquest que “en la rutina de casa seva es fica al llit quan no se li ocorre res millor a fer”, explica Faccio.\nEl misteri que l'envolta quan es treu les botes ha donat motiu a tot tipus de teories i suspicàcies. S'ha especulat, fins i tot, amb un possible autisme. “Intentar enquadrar la seva conducta en una patologia és injust, a més d'erroni”, apunta Faccio. L'última teoria, basada en l'observació del jugador, descarta qualsevol tipus de trastorn de l'espectre autista i incideix en unes capacitats cognitives extraordinàries per explicar com i per què és capaç de fer el que fa en un camp de futbol. Del que fa a la casa seva se'n continua sabent molt poc.\nMessi és celestial (en castellà)


Vox defensa la Constitució - Notícies Societat - Notícies Societat - e-notícies\nSocietat · 6 de Desembre de 2020. 13:55h.\nVox defensa la Constitució\nManifestació a la Plaça Sant Jaume "en defensa de la legalitat constitucional"\nUnes dues-centes persones segons la Guàrdia Urbana han assistit a l'acte que Vox ha convocat per celebrar el dia de la Constitució a la plaça de Sant Jaume de Barcelona sota el lema: "En defensa de la legalitat constitucional". En l'acte ha participat el candidat de Vox al Parlament, Ignacio Garriga, així com el president del partit Santiago Abascal.\nSantiago Abascal, en el seu discurs, ha manifestat que "hi ha milions d'espanyols que no abandonaran mai als catalans que avui aquí estan defensant la nostra pàtria i la nostra legalitat constitucional".\n"Avui estem en un acte d'alerta, que representa una advertència, estem en un acte que pretén advertir del perill que corre la Constitució en mans d'aquells que precisament haurien de complir-la i defensar-la" ha dit. "Per primera vegada des de 1978 recordem el dia de la Constitució amb l'ETA i el colpisme separatista incorporats a la direcció de l'Estat" ha lamentat.\nEl líder de Vox ha criticat davant els assistents que "el cop d'Estat separatista segueix actiu, estem en un procés de ruptura constitucional" i ha considerat que el Govern espanyol "està aprofitant l'epidèmia per trepitjar drets i llibertats".\nParal·lelament a l'acte de Vox, uns 150 antifeixistes convocats pels CDR s'han concentrat a les portes de la plaça de Sant Jaume, al carrer Llibreteria, però els Mossos d'Esquadra els han encapsulat i han impedit a través d'un cordó policial que accedissin a la plaça Sant Jaume. Els CDR havien convocat a través de les xarxes socials per impedir l'acte de Vox.\n"Catalunya s'està suïcidant"\nAntifeixistes contra Vox